****

ประกาศองค์การบริหารส่วนตำบลบ้านไร่

เรื่อง แนวทางการปฏิบัติเกี่ยวกับการจัดการข้อร้องเรียน

กรณีเกิดการทุจริต และประพฤติมิชอบของเจ้าหน้าที่ ปีงบประมาณ 2564

------------------------------------------------

 ตามยุทธศาสตร์ชาติว่าด้วยการป้องกันและปราบปรามการทุจริต ทางองค์การบริหารส่วนตำบลบ้านไร่ จึงได้จัดทำหลักเกณฑ์ มาตรการ และแนวทางปฏิบัติเกี่ยวกับการจัดการข้อร้องเรียนการทุจริตการแจ้งเบาะแสด้านทุจริตและประพฤติมิชอบ เพื่อทำหน้าที่หลักในการบูรณาการและขับเคลื่อนแผนการป้องกันและปราบปรามการทุจริต และการส่งเสริมคุ้มครองจริยธรรมภายในองค์การบริหารส่วนตำบลบ้านไร่

 เพื่อให้การดำเนินการด้านการป้องกันและปราบปรามการทุจริตขององค์การบริหารส่วนตำบลบ้านไร่ เป็นไปตามอำนาจหน้าที่ให้สอดคล้องกับยุทธศาสตร์ชาติว่าด้วยการป้องกันและปราบปรามการทุจริตภาครัฐ จึงกำหนดหลักเกณฑ์ มาตรการ และแนวทางการปฏิบัติเกี่ยวกับการจัดการข้อร้องเรียนเกิดการทุจริต และประพฤติมิชอบของเจ้าหน้าที่ขององค์การบริหารส่วนตำบลบ้านไร่ ปีงบประมาณ 2564 ดังนี้

 ข้อ 1 ประกาศนี้เรียกว่า ประกาศองค์การบริหารส่วนตำบลบ้านไร่ เรื่อง แนวทางการปฏิบัติเกี่ยวกับการจัดการข้อร้องเรียนกรณีเกิดการทุจริต และประพฤติมิชอบของเจ้าหน้าที่ ปีงบประมาณ 2564

 ข้อ 2 บทนิยามในประกาศนี้

 “เจ้าหน้าที่” หมายความว่า ข้าราชการ พนักงานส่วนตำบล และพนักงานจ้างในองค์การบริหารส่วนตำบลบ้านไร่

 “ทุจริต” หมายความว่า การแสวงหาผลประโยชน์ที่มิควรได้โดยชอบด้วยกฎหมายสำหรับตนเองหรือผู้อื่น

 “ประพฤติมิชอบ” หมายความว่า เจ้าหน้าที่ปฏิบัติ หรือละเว้นการปฏิบัติ ในตำแหน่งหรือหน้าที่ หรือใช้อำนาจในตำแหน่งหรือหน้าที่อันเป็นการฝ่าฝืนกฎหมาย ระเบียบ ข้อบังคับ คำสั่งอย่างใดอย่างหนึ่ง ซึ่งมุ่งหมายจะควบคุมดูแลการรับ การเก็บรักษา หรือการใช้เงินหรือทรัพย์สินของส่วนราชการไม่ว่าการปฏิบัติหรือละเว้นการปฏิบัตินั้นเป็นการทุจริตด้วยหรือไม่ก็ตาม และหมายความรวมถึงการประมาทเลินเล่อในหน้าที่ดังกล่าว

 “ข้อร้องเรียน” หมายความว่า ข้อร้องเรียนเรื่องการทุจริต การปฏิบัติหรือละเว้นการปฏิบัติหน้าที่โดยมิชอบของเจ้าหน้าที่ของรัฐในสังกัด และข้อกล่าวหาเจ้าหน้าที่ของรัฐที่ไมได้ปฏิบัติหน้าที่ราชการด้วยความรับผิดชอบต่อประชาชน ไม่มีคุณธรรม จริยธรรม ไม่คำนึงถึงประโยชน์ส่วนรวมเป็นที่ตั้ง
และไม่มีธรรมาภิบาล ตามที่กฎหมาย ระเบียบ แบบแผนทางราชการที่เกี่ยวข้องได้กำหนดไว้

 “การตอบสนอง” หมายความถึง การส่งต่อให้แก่หน่วยงานที่เกี่ยวข้อง การตรวจสอบและนำเรื่องร้องเรียนเข้าสู่กระบวนการสอบสวนข้อเท็จจริง แจ้งตักเตือน ดำเนินคดี หรืออื่นๆ ตามระเบียบกฎหมาย พร้อมกับแจ้งให้ผู้ร้องเรียนทราบผลหรือความคืบหน้าของการดำเนินการภายในเวลา 15 วัน ทั้งนี้ กรณีข้อร้องเรียนไม่ได้ระบุชื่อ ที่อยู่ หรือหมายเลขโทรศัพท์ที่ติดต่อได้ หรือทางอีเมลติดต่อของผู้ร้องเรียนจะพิจารณาตอบสนองสิ้นสุดที่การนำเรื่องร้องเรียนเข้าสู่กระบวนการสอบสวนข้อเท็จจริง แจ้งเตือนดำเนินคดี หรืออื่นๆ ตามที่ระเบียบกฎหมายกำหนด

 ข้อ 3 หลักเกณฑ์และรายละเอียดในการร้องเรียน

 3.1 หลักเกณฑ์การร้องเรียน

 3.1.1 เรื่องที่จะนำมาร้องเรียนต้องเป็นเรื่องที่ผู้ร้องได้รับความเดือดร้อนหรือเสียหาย อันเนื่องมาจากเจ้าหน้าที่ขององค์การบริหารส่วนตำบลบ้านไร่ ในเรื่องดังต่อไปนี้

 (1) การทำการทุจริตต่อหน้าที่ส่วนราชการ

 (2) กระทำความผิดต่อตำแหน่งหน้าที่ราชการ

 (3) ละเลยหน้าที่ตามกฎหมายกำหนดให้ต้องปฏิบัติ

 (4) ปฏิบัติหน้าที่ล่าช้าเกินสมควร

 (5) กระทำการนอกเหนืออำนาจหน้าที่ หรือขัดหรือไม่ถูกต้องตามกฎหมาย

 3.2 ข้อร้องเรียนให้ใช้ถ้อยคำสุภาพและต้องระบุข้อมูลต่อไปนี้

 3.2.1 ชื่อและที่อยู่ของผู้ร้องเรียน

 3.2.2 ชื่อหน่วยงานเจ้าหน้าที่ที่เกี่ยวข้องเป็นเหตุแห่งการร้องเรียน

 3.2.3 การกระทำทั้งหลายที่เป็นเหตุแห่งการร้องเรียน พร้อมทั้งข้อเท็จจริงหรือพฤติการณ์ตามสมควรเกี่ยวกับการกระทำดังกล่าว (หรือแจ้งช่องทางของการทุจริตของเจ้าหน้าที่อย่างชัดเจนเพื่อดำเนินการสืบสวน สอบสวน)

 3.2.4 คำขอของผู้ร้องเรียน

 3.2.5 ลายมือชื่อของผู้ร้องเรียน

 3.2.6 ระบุ วัน เดือน ปี

 3.2.7 ระบุพยานเอกสาร พยานวัตถุ พยานบุคคล (ถ้ามี)

 3.3 กรณีการร้องเรียนที่มีลักษณะเป็นบัตรสนเท่ห์ จะรับพิจารณาเฉพาะรายที่ระบุหลักฐานกรณีแวดล้อมปรากฏชัดแจ้ง ตลอดจนชี้พยานบุคคลแน่นอนเท่านั้น

 3.4 เรื่องร้องเรียนที่อาจไม่รับพิจารณา

 3.4.1 ข้อร้องเรียนที่มิได้ทำเป็นหนังสือ

 3.4.2 ข้อร้องเรียนที่มิได้ทำเป็นหนังสือ

 3.4.3 ข้อร้องเรียนที่ไม่มีรายการตาม 3.2

 3.5 ช่องทางการร้องเรียน ผู้ร้องเรียนสามารถส่งข้อร้องเรียนผ่านช่องทาง ดังนี้

 3.5.1 ส่งข้อร้องเรียนหรือร้องเรียนโดยตรงที่ สำนักงานปลัด องค์การบริหารส่วนตำบลบ้านไร่ เลขที่ 215 หมู่ 6 ตำบลบ้านไร อำเภอบ้านไร่ จังหวัดอุทัยธานี 61140

 3.5.2 ร้องเรียนผ่านเว็บไซต์องค์การบริหารส่วนตำบลบ้านไร่ <http://www.banraisao.go.th>

 3.5.3 ร้องเรียนผ่านทางโทรศัพท์/โทรสาร เบอร์ 0 5653 9237

จึงประกาศให้ทราบโดยทั่วกัน

 ประกาศ ณ วันที่ 18 เดือน กุมภาพันธ์ พ.ศ. ๒๕64

 ร้อยตำรวจตรี

 (มานพ เชื้อเมืองพาน)

 นายกองค์การบริหารส่วนตำบลบ้านไร่